आउँदा दिनमा हाम्रो कूटनीति थप पेचिलो बन्ने निश्चित छ । गम्भीर प्रकृतिको मुलुक विखण्डनको वकालत र अभियान सुरु भइसकेको छ । यसलाई दबाउन राज्यले अलिकति पनि बल प्रयोग गर्‍यो भने मानव अधिकार हननको आरोप संसारभरबाट ओइरिने छ । त्यसलाई प्रभावकारी ढंगले प्रतिकार गर्ने र यस्तो अवस्था नै आउन नदिने हैसियतको कूटनीतिक उपस्थिति अहिले चाहिएको छ । ओली सरकार सर्लक्कै चीनतिर ढल्केको आरोप जसरी लागेको छ र भारत, अमेरिकालगायतका विश्वका शक्तिराष्ट्रहरूको चीनसँगको सम्बन्ध दक्षिण चीन सागरलगायतका मुद्दालाई लिएर जसरी विकसित हँुदैछ, त्यसले नेपालको कूटनीतिलाई विश्व रंगमञ्चमा प्रतिरक्षात्मक पंक्तिमा उभ्याउनेछ । चीनको जत्रो शक्ति छ, त्यसले उसको अरू देशसँगको शक्ति सन्तुलन छिट्टै परिवर्तन हुने छैन ।
